B. Bugár, podpredseda NR SR: (2005-06-23):
Otváram rozpravu a pýtam sa, či sa hlási niekto do rozpravy ústne, nakoľko som nedostal písomné prihlášky do rozpravy. Konštatujem, že nikto. Končím možnosť prihlásiť sa do rozpravy. Vyhlasujem rozpravu za skončenú. A zároveň prerušujem rokovanie o tomto bode programu. Budeme pokračovať v rokovaní druhým a tretím čítaním o zákone z 24. mája 2005 o lesoch, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 1213). Dávam slovo určenému spravodajcovi z výboru pre pôdohospodárstvo poslancovi Miroslavovi Maxonovi. Pán poslanec, nech sa páči. M. Maxon, poslanec: Ďakujem pekne za slovo. Vážený pán podpredseda Národnej rady, vážené panie poslankyne, vážení páni poslanci, predkladám spoločnú správu o prerokovaní zákona z 24. mája 2005 o lesoch, vráteného prezidentom Slovenskej republiky na opätovné prerokovanie Národnou radou Slovenskej republiky (tlač 1213), v druhom čítaní vo výboroch Národnej rady Slovenskej republiky. Predseda Národnej rady Slovenskej republiky svojím rozhodnutím zo 17. júna 2005 č. 1216 pridelil zákon z 24. mája 2005 o lesoch, vrátený prezidentom Slovenskej republiky na opätované prerokovanie, týmto výborom: ústavnoprávnemu výboru, Výboru Národnej rady Slovenskej republiky pre pôdohospodárstvo. Zároveň určil k predmetnému zákonu Výbor Národnej rady Slovenskej republiky pre pôdohospodárstvo ako gestorský. Výbory prerokovali predmetný zákon v lehote určenej rozhodnutím predsedu Národnej rady Slovenskej republiky. Ústavnoprávny výbor Národnej rady Slovenskej republiky uznesením č. 836 z 20. júna 2005 súhlasil s pripomienkami prezidenta Slovenskej republiky uvedenými v časti III jeho rozhodnutia a odporučil Národnej rade zákon schváliť v znení pripomienok uvedených pod bodom A tohto uznesenia. Výbor Národnej rady Slovenskej republiky pre pôdohospodárstvo vo výpise zo zápisnice uvádza, že súhlasil s pripomienkami prezidenta Slovenskej republiky uvedenými v časti III jeho rozhodnutia okrem bodov 5, 8 a 9, neprijal však platné uznesenie, nakoľko návrh uznesenia nezískal podporu potrebnej nadpolovičnej väčšiny všetkých poslancov. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu. Z rozhodnutia prezidenta Slovenskej republiky z 24. mája 2005 o vrátení vyplývajú pripomienky, ktoré sú uvedené v spoločnej správe. Gestorský výbor odporúča o pripomienkach pána prezidenta hlasovať takto: O pripomienkach 1, 2, 3, 4, 6, 7, 10 a 11 odporúča hlasovať spoločne s návrhom tieto schváliť a o pripomienkach pána prezidenta 5, 8 a 9 odporúča hlasovať spoločne s návrhom tieto pripomienky neschváliť. Gestorský výbor zákon z 24. mája 2005 o lesoch, vrátený prezidentom Slovenskej republiky, odporúča Národnej rade podľa § 90 ods. 5 zákona Národnej rady č. 350/1996 Z. z. o rokovacom poriadku Národnej rady Slovenskej republiky v znení neskorších predpisov v znení prijatých pripomienok prezidenta Slovenskej republiky ako celok schváliť. Spoločná správa výborov Národnej rady o prerokovaní zákona z 24. mája 2005 o lesoch, vráteného prezidentom Slovenskej republiky na opätovné prerokovanie Národnou radou Slovenskej republiky, ako aj návrh na uznesenie Národnej rady k tomuto zákonu boli schválené uznesením Výboru Národnej rady Slovenskej republiky pre pôdohospodárstvo č. 360 z 22. júna 2005, v ktorom určil poslanca Miroslava Maxona za spoločného spravodajcu výborov. Poveril ma predniesť spoločnú správu na schôdzi Národnej rady Slovenskej republiky a súčasne ma poveril navrhnúť Národnej rade prerokovať zákon ihneď po skončení druhého čítania v treťom čítaní. Ďakujem pekne.